b"\n_START_ARTICLE_\nN\xc3\xa6rbilde\n_START_PARAGRAPH_\n\xc2\xabN\xc3\xa6rbilde\xc2\xbb er det andre albumet til Hanne Krogh, og ble utgitt p\xc3\xa5 EMI i 1980. Etter debuten \xc2\xabHanne Krogh\xc2\xbb i 1978, hadde Hanne Krogh lagt sangen litt p\xc3\xa5 hylla igjen, og fortsatte jobben som script i NRK. Hannes produsent, Ole Vidar Lien tok kontakt med Hanne i 1980, og lurte p\xc3\xa5 om hun kunne spille inn en norsk versjon av den finsk/svenske sangen \xc2\xabH\xc3\xb6stvisa\xc2\xbb av Tova Jansson, med melodi av Erna Tauro. Hanne oversatte den selv, og opptaket ble gjort i \xc2\xabone take\xc2\xbb, og sangen ble sendt ut som singel, og gikk rett inn p\xc3\xa5 Norsktoppen. Den ble ogs\xc3\xa5 den mest popul\xc3\xa6re sangen p\xc3\xa5 radioprogrammet \xc3\x98nskekonserten i 1980. Dermed var Hanne tilbake som sanger, og EMI \xc3\xb8nsket \xc3\xa5 lage et helt nytt album med henne. Hun gikk i studio og med Ole Vidar Lien som produsent, og med Pete Knutsens orkester, kom albumet \xc2\xabN\xc3\xa6rbilde\xc2\xbb ut i november 1980. Den l\xc3\xa5 5 uker p\xc3\xa5 VG-lista, og kom p\xc3\xa5 en 24.plass som h\xc3\xb8yeste rankering. L\xc3\xa5tmaterialet besto av en del covermelodier, som norske versjoner av \xc2\xabI will survive\xc2\xbb og \xc2\xabWhen you walk in the room\xc2\xbb. Hanne gjendiktet selv to av tekstene i tillegg til \xc2\xabH\xc3\xb8stvise\xc2\xbb: \xc2\xabDer l\xc3\xb8y jeg igjen\xc2\xbb og John Denvers vakre \xc2\xabAnnie's song\xc2\xbb som ble til \xc2\xabDin sang\xc2\xbb.  P\xc3\xa5 platen finner vi ogs\xc3\xa5 den italienske melodien \xc2\xabTu sei l' unica donna per me\xc2\xbb som ble oversatt til \xc2\xabKj\xc3\xa6re Kristine\xc2\xbb og en av Hanne Krogs mest popul\xc3\xa6re melodier."